ธนาคารออมสิน เร่งปล่อยกู้สินเชื่อ SMEs และสินเชื่อรายย่อยตามมาตรการรัฐ เพื่อช่วยเหลือผู้ได้รับผลกระทบจากโควิด-19
ธนาคารออมสิน เร่งปล่อยกู้สินเชื่อ SMEs และสินเชื่อรายย่อยตามมาตรการรัฐ เพื่อช่วยเหลือผู้ได้รับผลกระทบจากโควิด-19นายชาติชาย พยุหนาวีชัย ผู้อำนวยการธนาคารออมสิน เปิดเผยความคืบหน้ามาตรการที่ธนาคารออมสินดำเนินการอยู่ ตามนโยบายเร่งด่วนของรัฐบาลในการให้ความช่วยเหลือผู้ได้รับผลกระทบจากการแพร่ระบาดของโรคโควิด-19 ประกอบด้วย การพักชำระหนี้เงินต้นและดอกเบี้ยโดยอัตโนมัติเป็นระยะเวลา 6 เดือน จนถึงสิ้นเดือนตุลาคม 2563 มีผู้ได้รับประโยชน์ ทั้งลูกค้ารายย่อยและลูกค้าเอสเอ็มอีที่มีวงเงินไม่เกิน 100 ล้านบาท รวมกว่า 2.8 ล้านคน วงเงินรวมกว่า 1.1 พันล้านบาท /เงินกู้ฉุกเฉิน 10,000 บาทต่อคน สำหรับผู้มีอาชีพอิสระ และ 50,000 บาทต่อคน สำหรับผู้มีรายได้ประจำ วงเงินรวม 40,000 ล้านบาท ปัจจุบันมีผู้ยื่นกู้แล้วจำนวนกว่า 2.3 ล้านคน และได้ส่งข้อความนัดให้มายื่นเอกสารแล้ว 1.6 ล้านคน โดยได้ดำเนินการอนุมัติไปแล้วกว่า 290,000 คน คิดเป็นวงเงิน 7,160 ล้านบาท คาดว่าจะดำเนินการแล้วเสร็จสิ้นเดือนมิถุนายนนี้ ธนาคารเร่งดำเนินการซึ่งมีปริมาณงานมากกว่างานปกติถึง 10 เท่าตัว และไม่มีวันหยุด เงินกู้ซอฟท์โลน 150,000 ล้านบาท ได้มีผู้ยื่นกู้แล้วกว่า 1.2 หมื่นคน วงเงินรวมกว่า 1.3 แสนล้านบาท ปัจจุบันได้อนุมัติแล้วกว่า 1.03 แสนล้านบาท คงเหลือวงเงินที่กำลังทยอยอนุมัติอีกกว่า 4.6 หมื่นล้านบาท คาดว่าภายในเดือนมิถุนายนนี้ จะอนุมัติได้หมด ล่าสุดธนาคารได้อนุมัติซอฟท์โลน อีก 2,000 ล้านบาท ให้กับกระทรวงการพัฒนาสังคมและความมั่นคงของมนุษย์ (พม.) เพื่อนำไปปล่อยกู้ดอกเบี้ยต่ำร้อยละ 2 ให้กับสำนักงานธนานุเคราะห์ (สธค.) เพื่อช่วยเหลือประชาชนที่นำทรัพย์สินมาจำนำในช่วงนี้ให้ได้ดอกเบี้ยต่ำด้วยอย่างไรก็ตาม หลังจากหมดมาตรการผ่อนปรนต่างๆ ของรัฐ รวมทั้งการพักชำระเงินต้นและดอกเบี้ย 6 เดือนแล้ว ธนาคารออมสินยังมีมาตรการเสริมสภาพคล่องต่อ โดยให้มีการปลอดชำระเงินต้นออกไปอีก 2 ปี โดยเลือกชำระดอกเบี้ยร้อยละ 50 – 100 ได้ตามกำลังและยังคืนดอกเบี้ยให้อีกร้อยละ 20 เพื่อแบ่งเบาภาระประชาชน